Závery a odporúčania z analýzy územia z hľadiska vzniku možných mimoriadnych udalostí:

**Mimoriadnou udalosťou** sa rozumie živelná pohroma, havária, katastrofa, ohrozenie verejného zdravia II. stupňa, hromadný prílev cudzincov na územie Slovenskej republiky, teroristický útok, pričom:

1. živelná pohroma je mimoriadna udalosť, pri ktorej dôjde k nežiaducemu uvoľneniu kumulovaných energií alebo hmôt v dôsledku nepriaznivého pôsobenia prírodných síl, pri ktorej môžu pôsobiť nebezpečné látky alebo pôsobia ničivé faktory, ktoré majú negatívny vplyv na život, zdravie alebo na majetok,
2. havária je mimoriadna udalosť, ktorá spôsobí odchýlku od ustáleného prevádzkového stavu, v dôsledku čoho dôjde k úniku nebezpečných látok alebo k pôsobeniu iných ničivých faktorov, ktoré majú vplyv na život, zdravie alebo na majetok,
3. katastrofa je mimoriadna udalosť, pri ktorej dôjde k narastaniu ničivých faktorov a ich následnej kumulácii v dôsledku živelnej pohromy a havárie.

Na základe „Výpisu z analýzy územia okresu Banská Bystrica z hľadiska vzniku možných mimoriadnych udalostí“ pre Obec Tajov vyplýva, že ju môžu ohroziť:

* vietor,
* búrky, prívalové dažde s veľkou intenzitou,
* snehové kalamity,
* námrazy a poľadovice,
* inverzie a hmly,
* svahové deformácie,
* seizmická činnosť (prevažná časť očakávaných max. intenzít na území okresu sa nachádza v 7. stupni, podľa makroseizmickej stupnice MKS-64),
* povodňami (problematické sú vodné toky Tajovský, Kordícky, Mútňanský, Jabrikovský potok a potok z Harachovej. Ohrozených je 100 osôb, rodinné domy na Huti, Králickej a Jabríkovskej ulici (postupuje sa v zmysle Povodňového plánu záchranných prác obce),
* lesné požiare.

Obcou neprechádzajú hlavné dopravné trasy cestnej dopravy ani obcou nevedie železničná trať.

Na základe skúseností z každodennej reality je Obec Tajov taktiež ohrozená:

* teplotnými extrémami (horúčavy, mrazy),
* veľkým suchom a následne nedostatkom vody,
* znečistením povrchových a podzemných vôd, ovzdušia, pôdy, a pod.
* ochoreniami ľudí (napr. pandémia chrípky, COVID-19, žltačka, ...),
* ochoreniami zvierat (napr. africký alebo klasický mor ošípaných, vtáčia chrípka, ...),
* ochoreniami rastlín alebo zamorením škodcami,
* výpadkom dodávky plynu, elektrickej energie a vody.

Nevylučuje sa možnosť vzniku požiaru z dôvodu:

* neodborného zaobchádzania s otvoreným ohňom,
* pre poruchu s elektrickým zariadením,
* pri nepriaznivých atmosférických výbojoch a poruche bleskozvodov,
* pri neodbornom zaobchádzaní s elektrickými spotrebičmi,
* požiarmi prenesenými z iných susediacich objektov,
* pri stavebných činnostiach /rekonštrukcie/.

Taktiež sa nevylučuje možnosť teroristického útoku (napr. oznámenie o uložení výbušniny alebo zaslanie listovej zásielky a bielym práškom – antrax).

Taktiež sa nevylučuje ani možnosť vojny alebo riešenia jej následkov (napr. núdzové ubytovanie a stravovanie cudzincov, ktorí v dôsledku vojny museli opustiť svoj domovy).

Obec Tajov na zdolávanie mimoriadnych udalostí bude v prvom rade využívať svoje vlastné sily a prostriedky. V prípade potreby bude využívať hasičský a záchranný zbor (HaZZ), záchrannú zdravotnú službu (ZZS), integrovaný záchranný systém (IZS), políciu, ...

Postup riešenia mimoriadnych udalostí je popísaný v pláne ochrany obyvateľstva obce – jednotlivých jeho kapitolách.